b'\n_START_ARTICLE_\nVjat\xc5\xa1eslav Voinov\n_START_SECTION_\nSeuraura\n_START_PARAGRAPH_\nVoinov on Traktor T\xc5\xa1eljabinskin kasvatti. H\xc3\xa4n teki debyyttins\xc3\xa4 Ven\xc3\xa4j\xc3\xa4n superliigassa vain 16-vuotiaana kaudella 2006\xe2\x80\x932007. H\xc3\xa4n pelasi silloin 31 ottelua saaden paljon j\xc3\xa4\xc3\xa4aikaa ja vastuuta silloiselta p\xc3\xa4\xc3\xa4valmentajalta Gennadi Tsygurovilta. Kaudella 2007\xe2\x80\x932008 Voinov pelasi vahvasti ja teki debyyttins\xc3\xa4 my\xc3\xb6s pudotuspeleiss\xc3\xa4. _NEWLINE_Los Angeles Kings varasi varsin lupaavan Voinovin toisella kierroksella 32. pelaajana NHL:n varaustilaisuudessa 2008. Samana kes\xc3\xa4n\xc3\xa4 my\xc3\xb6s QMJHL-joukkue Moncton Wildcats varasi h\xc3\xa4net viidenten\xc3\xa4 pelaajana CHL:n varaustilaisuudessa._NEWLINE_Elokuussa 2008 Voinov teki kolmivuotisen tulokassopimuksen Los Angeles Kingsin kanssa. H\xc3\xa4net passitettiin kuitenkin AHL:n Manchester Monarchsiin. H\xc3\xa4n teki tulokaskaudellaan 2008\xe2\x80\x932009 tehot 8+15=23 ja oli joukkueen tehokkain puolustaja Alec Martinezin kanssa. Kauden 2009\xe2\x80\x932010 Voinov pelasi my\xc3\xb6s kokonaan AHL:ss\xc3\xa4, ja oli tehoilla 10+19 joukkueen puolustajien paras maalintekij\xc3\xa4 ja vain pisteen p\xc3\xa4\xc3\xa4st\xc3\xa4 joukkueen tehokkaimmasta puolustajasta Martinezista. Kev\xc3\xa4\xc3\xa4n 2010 pudotuspeleiss\xc3\xa4 h\xc3\xa4n oli tehoilla 1+3=4 joukkueen toiseksi tehokkain puolustaja Andrew Campbellin j\xc3\xa4lkeen._NEWLINE_Voinov pelasi Los Angeles Kingsiss\xc3\xa4 NHL-tulokauskaudellaan 2011\xe2\x80\x932012 54 runkosarjaottelua ja teki niiss\xc3\xa4 tehopisteet 8+12=20. Lis\xc3\xa4ksi h\xc3\xa4n oli kokoonpanossa kaikissa 20 pudotuspeliottelussa. Kausi p\xc3\xa4\xc3\xa4ttyi joukkueen Stanley Cup-voittoon. Kings juhli mestaruutta my\xc3\xb6s kaudella 2013\xe2\x80\x932014, jolloin Voinov pelasi t\xc3\xa4yden runkosarjan ja teki 82 ottelussa NHL-uransa parhaat pisteet 4+30=34.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nLokakuussa 2014 Voinov pid\xc3\xa4tettiin vaimonsa pahoinpitelyst\xc3\xa4. Seuraavana kes\xc3\xa4n\xc3\xa4 h\xc3\xa4n istui 90 p\xc3\xa4iv\xc3\xa4\xc3\xa4 vankilassa, mink\xc3\xa4 j\xc3\xa4lkeen h\xc3\xa4nen sopimuksensa Los Angeles Kingsin kanssa purettiin ja h\xc3\xa4n siirtyi takaisin Ven\xc3\xa4j\xc3\xa4lle, KHL-joukkue SKA Pietariin.'